Rijeka, 3. kolovoza 2020.g.

**OBJAVA ZA MEDIJE**

**U RIJEKU STIŽU *HISTERIČNE MAŠINE***

**U sklopu programa Europske prijestolnice kulture, 13. kolovoza 2020.g. prostor Exporta na riječkoj Delti ugostit će instalaciju *Histerične mašine* poznatog svjetskog umjetnika-robotičara, Kanađanina Billa Vorna. Interaktivna instalacija obuhvaća 6 robota, koje oživljava prisutnost ljudi u njihovoj neposrednoj blizini i koji se u tim trenucima ponašaju poput živih bića. Instalacija ostaje otvorena do 5.rujna**

Iako je riječ o metalnim objektima koje pokreće hidraulični sustav, **ponašanje ovih robota podsjeća na žive organizme i izaziva snažne osjetilne senzacije**. Ovom se izložbom, između ostalog, postavlja pitanje **kako je moguće tako brzo osjetiti empatiju prema “bićima” čije je ponašanje naočigled disfunkcionalno, apsurdno i devijantno**, a publiku se nastoji potaknuti na razmišljanje **o naravi umjetnog života i osnovnih filozofskih i socioloških pitanja o odnosu ljudi i strojeva, o odnosu prirodnog i umjetnog**. Vornova instalacija *Histerične mašine* dio je njegova istraživačkog programa Estetika umjetnog ponašanja.

**Instalacija se otvara u četvrtak 13. kolovoza u 19 sati u prizemlju Exporta na Delti i moći će se razgledati svakodnevno između 17 i 21 sat, do 5. rujna.   
Ulaz na otvorenje izložbe je besplatan, dok je za ostale dane cijena ulaznice 10 kuna.**

Instalaciju koja reflektira osnovnu misao **programa Dopolavoro Europske prijestolnice kulture**, a to su promjene naravi rada pod utjecajem novih tehnologija i razmišljanje o budućnosti rada i tehnologija u vremenu koje dolazi, predstavlja zagrebački **KONTEJNER – biro suvremene umjetničke prakse**, a provodi se u suradnji s riječkom udrugom **Drugo more**, pod vodstvom kustoskog tima: **Tereza Teklić**, **Davorka Begović** i **Ena Hodžić**.  
Program su podržali **Ministarstvo kulture RH**, **Grad Rijeka** i **Conseil des arts et des lettres du Québec**.

**Umjetnik Bill Vorn**

**Bill Vorn** živi i radi u Montrealu. Autor je instalacija i performansa koji uključuju robotiku i kontrolu pokreta, zvuk, svjetlost, video i kibernetske procese. U ambijentima velikih dimenzija koje gradi, strojevi i roboti jedini su glumci na pozornici. Predaje elektroničke umjetnosti na Sveučilištu Concordia (Odsjek za studijske umjetnosti, intermedijski program). Od 1981. do 1983. godine bio je član skupine Rational Youth, jedne od prvih kanadskih glazbenih elektro sastava. Iako je napustio grupu radi visokog školovanja, Vorn i danas stvara elektronsku glazbu kad god za to ima priliku.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42